Byna 60 jaar later ondersoek polisie dood van nege leerders | Maroela Media
Byna 60 jaar later ondersoek polisie dood van nege leerders
Die ongeluk het byna 60 jaar gelede gebeur. (Foto ter illustrasie)
Meer as 56 jaar gelede het die groep leerders teruggekeer van 'n musiekkompetisie waar hulle 'n trofee verower het.
Maar net toe hulle op 1 Mei 1965 van die vragmotor by hul skool op Mmametlhake, naby KwaMhlanga, begin afklim het – met hul ouers wat hulle opgewonde inwag – het 'n bakkie teen 'n hoë snelheid in hulle vasgeploeg.
Nege van die leerders het gesterf. Verskeie is glo tussen die bakkie en vragmotor verbrysel en talle ander is ernstig beseer.
Nou, byna ses dekades later, is 'n saak van strafbare manslag, asook versuim om by 'n ongelukstoneel stil te hou, opnuut by die polisie in Mpumalanga aanhangig gemaak. Die saak is destyds by die Rust de Winter-polisiestasie aangemeld, maar het glo nie veel aandag gekry nie.
Brig. Leonard Hlathi, polisiewoordvoerder, sê die beseerde leerders van die Nkotolane Primary School is ná die voorval na verskeie hospitale in die omgewing geneem waar sommige tot twee jaar lank behandeling moes ondergaan.
"Al die slagoffers is nou pensioenarisse en het steeds die verskriklike letsels op hul liggame wat glo deur die ongeluk veroorsaak is," sê Hlathi.
Verskeie verklarings van die oorlewende slagoffers is reeds afgeneem.
Volgens die polisie se inligting was twee mans op daardie noodlottige dag in die bakkie. Wat presies gebeur het, vorm nou deel van die nuwe polisieondersoek nadat 'n klagte oor die voorval Woensdag weereens by die polisie aanhangig gemaak is. Die bestuurder van die bakkie is oënskynlik nooit opgespoor nie, maar die oorlewendes soek steeds geregtigheid en afsluiting.
"Die polisie doen 'n beroep op mense met inligting oor die saak om na vore te kom," sê Hlathi.
Die polisie het ook 'n spesifieke beroep op ene Koos Engelbrecht, wat vermoedelik die ondersoekspan kan help, gedoen om die ondersoekbeampte te kontak.
Hlathi sê Engelbrecht het vermoedelik vroeër in die omgewing van Nylstroom, deesdae Modimolle, in Limpopo gewoon. Die polisie het ook gevra dat enigiemand wat weet waar Engelbrecht hom moontlik bevind, die ondersoekbeampte kontak.
Enigiemand met inligting oor die voorval kan kapt. Solomon Moshime bel by 082 065 1355, of die polisie se Stop Misdaad-nommer by 08600 10111.
Eskom besorg oor toename in elektrisiteitdiefstal
Man gevonnis oor student se verkragting, moord
Elke een kry nou n paar miljoen en n huis. Ooh en berading en n besoek van die mini star van transport
Sterkte met die ondersoek. Koos het miskien al die tydelike met die ewige verwissel? Dit kan nogal die ondersoek bemoeilik. As hy nog leef, is hy 75 of ouer.
Wat van die huis inbraak by my perseel, sowat 17 jaar gelede. Kan die saps dit ook ondersoek, aangesien ek nou nog op terugvoering wag.